Kansalaisaloite uskonnollisen ja vakaumuksellisen yhdenvertaisuuden puolesta on avattu kannatusilmoitusten keruuta varten.

Yhdenvertainen Suomi -nimellä kulkevaan kansalaisaloitteeseen yritetään kerätä yli 50 000 allekirjoitusta, jotta aloite pääsisi eduskunnan käsittelyyn.

Aloitteen mukaan kaikkia uskontoja ja uskonnottomia vakaumuksia tulisi kohdella yhdenvertaisesti Suomessa. Siksi valtionkirkosta on luovuttava, jotta valtio on vakaumusten suhteen puolueeton.

Aloitteen tekijöiden mielestä Suomen lainsäädäntö suosii nykyisin kirkkoa muun muassa siten, että kirkko on julkisoikeudellinen yhteisö, kirkon jäsenmaksu kerätään kirkollisverona, yhteisöverosta annetaan osuus kirkolle, peruskouluissa kirkon jäsenet eivät saa opiskella elämänkatsomustietoa, vaan uskonto on heille pakollinen oppiaine, ja kirkolla ja muilla uskonnollisilla yhdyskunnilla on vihkimisoikeus, mutta uskonnottomilla yhdistyksillä ei.

Aloitteen tekijöiden mielestä kirkon etuoikeudet loukkaavat uskonnottomien ja toisuskoisten ihmisoikeuksia. Aloitteen tekijät vaativat, että hallituksen on ryhdyttävä valmistelemaan aloitteen tavoitteiden mukaista lainsäädäntöä.